白苧歌
作者：許志仁
朝代：宋

paragraphs: 大垂手，小垂手，江南白苧世希有。
吳姬十指玉纖纖，白苧新裁舞衣小。
秋江四面繞吳宮，吳宮霜橘樹樹紅。
吳王夜宴不知曉，但見紅日昇曈矓。
美人低鬟復回袖，持酒獻君君一笑。
人生得意不行樂，白日如梭夜催晝。
吳山依舊吳江清，離宮故苑難爲情。
不知誰遣南山鹿，還向姑蘇臺下行。